Source: http://www.danovecentrum.sk/clanok-z-titulky/zavedenie-13--a-14--platu-z-danoveho-hladiska-toptema-dc-4-2018.htm
Timestamp: 2018-07-18 00:54:41+00:00

Document:
Zavedenie 13. a 14. platu z daňového hľadiska
Od 1. 5. 2018 sa zavádzajú nové peňažné plnenia, ktoré môže zamestnávateľ poskytnúť zamestnancom, a to so špecifickým zvýhodnením vo vzťahu k plateniu poistného a s daňovým zvýhodnením.
Dňa 1. 5. 2018 nadobudne účinnosť zákon č. 63/2018 Z. z., ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a ktorým sa menia a dopĺňajú niektoré zákony.
Hlavným cieľom tohto zákona bolo zvýšiť mzdové zvýhodnenia poskytované za nočnú prácu a za prácu vo sviatok a zároveň zaviesť nové mzdové zvýhodnenia za prácu v sobotu a v nedeľu.
Na základe pozmeňujúcich a doplňujúcich návrhov v rámci II. čítania v NR SR boli do návrhu tejto právnej normy tiež zakomponované (aby sa nemuseli zaviesť ďalším novým zákonom) už dlhšie pripravované nové inštitúty: peňažné plnenia, ktoré môže zamestnávateľ poskytnúť za prácu pri príležitosti obdobia letných dovoleniek (tzv. 13. plat, resp. 13. mzda) a za prácu pri príležitosti vianočných sviatkov (tzv. 14. plat, resp. 14. mzda), a to so špecifickým zvýhodnením vo vzťahu k plateniu poistného a s daňovým zvýhodnením (zrealizovaným postupne).
Zákonom č. 63/2018 Z. z. bolo celkovo novelizovaných osem právnych noriem, o. i. zákon č. 461/2003 Z. z. o sociálnom poistení, zákon č. 580/2004 Z. z. o zdravotnom poistení, zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a zákon č. 55/2017 Z. z. o štátnej službe a o zmene.
Novela zákona č. 595/2003 Z. z. o dani z príjmov v znení n. p. (ďalej len „ZDP“) je obsiahnutá v článku IV tohto zákona.
Hlavnou zmenou je rozšírenie okruhu príjmov od dane oslobodených, a to za presne určených podmienok.
V § 5 sa odsek 7 zdp dopĺňa písmenami n) a o), v zmysle ktorých sú od dane oslobodené:
písm. n):
suma peňažného plnenia podľa osobitných predpisov: peňažné plnenie za prácu (resp. odmena) pri príležitosti obdobia letných dovoleniek, vyplatená v termíne podľa osobitných predpisov - v mesiaci jún - najviac 500 eur v úhrne od všetkých zamestnávateľov, ak suma vyplateného peňažného plnenia, na ktoré sa vzťahuje toto oslobodenie, je najmenej vo výške priemerného mesačného zárobku (resp. funkčného platu) zamestnanca a pracovnoprávny (štátnozamestnanecký) vzťah zamestnanca u tohto zamestnávateľa k 30. aprílu príslušného kalendárneho roka trvá nepretržite aspoň 24 mesiacov (2 roky); do základu dane (čiastkového základu dane) sa zahrnie len príjem prevyšujúci sumu, na ktorú sa vzťahuje oslobodenie;
Aby mohol byť tento príjem od dane oslobodený, musia byť súčasne splnené dve podmienky:
peňažné plnenie za prácu (resp. odmena) aspoň v určenej výške
dosiahnutie určenej minimálnej doby trvania pracovnoprávneho štátno - zamestnaneckého) vzťahu (2 roky).
písm. o):
suma peňažného plnenia podľa osobitných predpisov: peňažné plnenie za prácu (resp. odmena) pri príležitosti vianočných sviatkov, vyplatená v termíne podľa osobitných predpisov - v mesiaci december - najviac 500 eur v úhrne od všetkých zamestnávateľov, ak suma vyplateného peňažného plnenia, na ktoré sa vzťahuje toto oslobodenie, je najmenej vo výške priemerného mesačného zárobku (resp. funkčného platu) zamestnanca a pracovnoprávny (štátnozamestnanecký) vzťah zamestnanca u tohto zamestnávateľa k 31. októbru príslušného kalendárneho roka trvá nepretržite aspoň 48 mesiacov (4 roky) a za príslušné zdaňovacie obdobie bolo zamestnancovi vyplatené (aj) peňažné plnenie, na ktoré sa vzťahuje oslobodenie podľa písmena n); do základu dane (čiastkového základu dane) sa zahrnie len príjem prevyšujúci sumu, na ktorú sa vzťahuje oslobodenie.“.
Aby mohol byť tento príjem od dane oslobodený, musia byť súčasne splnené tri podmienky:
dosiahnutie určenej minimálnej doby trvania pracovnoprávneho (štátnozamestnaneckého) vzťahu (4 roky)
za príslušné zdaňovacie obdobie bolo zamestnancovi vyplatené (aj) peňažné plnenie za prácu (resp. odmena) pri príležitosti obdobia letných dovoleniek.
V § 39 ods. 2 písm. f) ZDP druhom a treťom bode sa na konci pripájajú tieto slová: „okrem súm uvedených v deviatom bode a desiatom bode,“.
V § 39 ods. 2 sa písmeno f) ZDP dopĺňa deviatym bodom a desiatym bodom, podľa ktorých:
9. sumu peňažného plnenia podľa osobitných predpisov - peňažné plnenie za prácu (resp. odmena) pri príležitosti obdobia letných dovoleniek toho sumu oslobodenú podľa § 5 ods. 7 písm. n) ZDP,
10. sumu peňažného plnenia podľa osobitných predpisov - peňažné plnenie za prácu (resp. odmena) pri príležitosti vianočných sviatkov toho sumu oslobodenú podľa § 5 ods. 7 písm. o) ZDP,“.
V zmysle § 39 ods. 1 zamestnávateľ, ktorý je platiteľom dane, je povinný viesť pre zamestnancov mzdové listy s výnimkou uvedenou v odseku 4 (zamestnanec s len nepeňažnými príjmami) a výplatné listiny vrátane ich rekapitulácie za každý kalendárny mesiac aj za celé zdaňovacie obdobie.
V súlade s doplneným § 39 ods. 2 písm. f) mzdový list musí na daňové účely obsahovať
f) za každý kalendárny mesiac:
úhrn vyplatených zdaniteľných miezd bez ohľadu na to, či ide o peňažné plnenie alebo o nepeňažné plnenie podľa § 5 ods. 3 písm. d), okrem súm uvedených v deviatom bode a desiatom bode,
sumy oslobodené od dane, okrem súm uvedených v deviatom bode a desiatom bode,
sumy poistného a príspevku, ktoré je povinný platiť zamestnanec,
základ dane, nezdaniteľné časti základu dane, zdaniteľnú mzdu, preddavok na daň,
sumu daňového bonusu,
sumu dobrovoľného príspevku na starobné dôchodkové sporenie, ktoré odvádza zamestnávateľ,
suma príspevkov na doplnkové dôchodkové sporenie, ktoré za zamestnanca odvádza zamestnávateľ,
sumu peňažného plnenia podľa osobitných predpisov - peňažné plnenie za prácu (resp. odmena) pri príležitosti obdobia letných dovoleniek a z toho sumu oslobodenú podľa § 5 ods. 7 písm. n) ZDP,
sumu peňažného plnenia podľa osobitných predpisov - peňažné plnenie za prácu (resp. odmena) pri príležitosti vianočných sviatkov a z toho sumu oslobodenú podľa § 5 ods. 7 písm. o) ZDP.
Za § 52zo ZDP sa vkladá § 52zp ZDP - Prechodné ustanovenia k úpravám účinným od 1. mája 2018, podľa ktorého:
Ustanovenie § 5 ods. 7 písm. n) ZDP – oslobodenie od dane v prípade peňažného plnenia za prácu (resp. odmeny) pri príležitosti obdobia letných dovoleniek - sa prvýkrát použije na sumu peňažného plnenia (resp. odmenu) vyplatenú v mesiaci jún 2019.
Ustanovenie § 5 ods. 7 písm. o) ZDP – oslobodenie od dane v prípade peňažného plnenia za prácu (resp. odmeny) pri príležitosti vianočných sviatkov - sa prvýkrát použije na sumu peňažného plnenia vyplatenú zamestnancovi v mesiaci december 2018 za predpokladu, že v mesiaci jún 2018 bola zamestnancovi vyplatená aj suma peňažného plnenia pri príležitosti obdobia letných dovoleniek najmenej vo výške priemerného mesačného zárobku (funkčného platu) zamestnanca podľa osobitných predpisov (ZP, zákona o odmeňovaní pri výkone práce vo verejnom záujme a zákona o štátnej službe).
Ustanovenie § 39 ods. 2 písm. f) ZDP druhý, tretí, deviaty a desiaty bod v znení účinnom od 1. mája 2018 sa prvýkrát použije pri vedení mzdového listu zamestnanca po 30. apríli 2018.
Článok je uvedený v skrátenom znení. Celý článok: Mzdové zvýhodnenia po novom a 13. a 14. mzda
1. K najdôležitejším zmenám ZP – Mzda a priemerný zárobok
2. K novele zákona o službách zamestnanosti
3. K novele zákona o minimálnej mzde
4. K novele zákona o odmeňovaní niektorých zamestnancov pri výkone práce vo verejnom záujme
5. K novele zákona o štátnej službe
6. K novele zákona o dani z príjmov
7. K novele zákona o sociálnom poistení
8. K novele zákona o zdravotnom poistení

References: § 5
 § 39
 § 39
 § 5
 § 5
 § 39
 § 39
 § 5
 § 5
 § 5
 § 52
 § 52
 § 5
 § 5
 § 39